钦定古今图书集成/历象汇编/乾象典/第066卷 > 坤舆图说 > 《快哉此风赋》〈有序〉苏轼
## 钦定古今图书集成/历象汇编/乾象典/第066卷 > 坤舆图说 > 《快哉此风赋》〈有序〉苏轼

时与吴彦律、舒尧文、郑彦能各赋两韵，子瞻作第一、第五韵，占“风” 字为韵，馀皆不录。

贤者之乐，快哉此风！虽庶民之不共，眷佳客以攸同。
穆如其来，既偃小人之德；飒然而至，岂独大王之雄。
若夫鹢退宋都之上，云飞泗水之湄。寥寥南郭，怒号
于万窍；飒飒东海，鼓舞于四维。固以陋晋人一吷之
小，笑玉川两腋之卑。野马争飞，抟羽毛而汗漫；应龙
所处，作鳞甲以参差。